KENDELSE AFSAGT AF FORMANDEN FOR DOMSTOLENS ANDEN AFDELING

AF 17. SEPTEMBER 1974 ( 1 )

Luigi Vellozzi

mod Kommissionen for De europæiske Fællesskaber

Sag 62/74 R

I sag nr. 62/74 R,

LUIGI VELLOZZI, tjenestemand ved Kommissionen for De europæiske Fællesskaber, repræsenteret af Emile Drappier, advokat ved Cour d'appel i Bruxelles, med valgt adresse i Luxembourg hos advokat Ernest Arendt, 34 B, rue Philippe II,

sagsøger,

mod

KOMMISSIONEN FOR DE EUROPÆISKE FÆLLESSKABER, repræsenteret af sin juridiske rådgiver Thomas F. Cusack som befuldmægtiget, med valgt adresse i Luxembourg hos P. Lamoureux, Kommissionens juridiske rådgiver, 4, boulevard Royal,

sagsøgte,

angående en begæring om udsættelse af tilbageholdelsen af vederlaget foretaget i henhold til tjenestemandsvedtægtens artikel 60, har

FORMANDEN FOR DE EUROPÆISKE FÆLLESSKABERS DOMSTOLS ANDEN AFDELING

afsagt følgende

KENDELSE

Ved skrivelse af 3. april 1974 underrettede lederen af afdelingen »personlige rettigheder, privilegier« i sin egenskab af ansættelsesmyndighed Vellozzi om, at ethvert fravær fra hans side først blev fradraget i hans årlige ferie, derpå i hans vederlag, da det var blevet konstateret, at Kommissionens lægetjeneste havde fundet ham arbejdsdygtig; efter fornyede undersøgelser ved Kommissionens lægetjeneste blev denne beslutning gentaget ved skrivelser af 10. og 14. maj 1974; ansættelsesmyndigheden bekræftede ved skrivelse af 11. juli 1974 over for sagsøgeren, at hans fravær, der blev anset som ubeføjet, hjemlede anvendelse af vedtægtens artikel 60, samt at hans vederlag for juli måned blev tilbageholdt som retsbevarende foranstaltning, da hans ret til årlig ferie var opbrugt.

Den 16. maj og 5. august 1974 indgav sagsøgeren en administrativ klage ril ansættelsesmyndigheden over disse beslutninger.

Ved klage indgivet til Domstolens justitskontor den 23. august 1974 har sagsøgeren begæret ophævelse af de i skrivelserne af 3. april, 10, og 14. maj samt 11. juli 1974 indeholdte beslutninger;

han har yderligere ved et særskilt, stævningen vedlagt aktstykke forelagt en begæring om foreløbig forholdsregel for at opnå kendelse om, at tilbageholdelsen af hans vederlag skal udsættes.

Kommissionen har i et til justitskontoret den 4. september 1974 indgivet dokument i henhold til procesreglementets artikel 83, stk. 1 erklæret at ville overlade sagen til Domstolens afgørelse med hensyn til sagsøgerens begæring om en foreløbig forholdsregel.

Parterne er hørt i retsmødet om den foreløbige forholdsregel den 16. september 1974.

Grunde

1 I henhold til artikel 83, stk. 2 i procesreglementet for Domstolen er udsættelsen af iværksættelsen afhængig af, om der foreligger omstændigheder, der godtgør uopsætteligheden og desuden skal nødvendigheden af den begærede foreløbige forholdsregel umiddelbart forekomme berettiget af faktiske og retlige grunde;

2 sagsøgeren har til støtte for sin begæring om den foreløbige forholdsregel gjort gældende, at iværksættelsen af Kommissionens beslutning berøver ham det middel til livets opretholdelse, som hans vederlag hidtil har udgjort.

3 Det er umuligt på retssagens nuværende stadium at forudse, hvilken afgørelse Domstolen vil træffe i hovedsagen ;

4 sagsøgeren har, såfremt hans påstand tages til følge, ret til udbetaling af de vederlag, der tilbageholdes ved Kommissionens beslutning;

5 hvis til gengæld sagsøgerens påstand forkastes, efter at der er afsagt kendelse om udsættelse med iværksættelsen af Kommissionens beslutning, er Kommissionen i henhold til tjenestemandsvedtægtens artikel 85 beføjet til at kræve de fejlagtigt udbetalte beløb tilbage;

6 iværksættelsen af Kommissionens beslutning under afventen af Domstolens dom medfører derfor ikke — på trods af de vanskeligheder, sagsøgeren herved sættes i - alvorlig eller uoprettelig skade for hans rettigheder og interesser,

7 herefter forkastes hans begæring om den foreløbige forholdsregel.

Vedrørende sagsomkostningerne

8 På sagens nuværende stadium tages der forbehold for sagsomkostningerne.

Af disse grunde, idet der træffes en foreløbig afgørelse, BESTEMMER Domstolens anden afdeling:

1. Begæringen om foreløbige forholdsregler afvises ;

2. Sagsomkostningerne forbeholdes.

Således afsagt og bestemt i Luxembourg den 17. september 1974. A. Van Houtte Justitssekretær Max Sørensen Formand for anden afdeling

( 1 ) – Processprog: Fransk.